Joi, a avut loc o premieră istorică: consorțiul Event Horizon Telescope a făcut publică prima imagine directă a unei găuri negre. Aflată în Galaxia M87, la peste 50 de milioane de ani lumina depărtare, gaura neagră are o masă de 6,5 miliarde de ori mai mare decât cea a soarelui nostru.

Dacă până atunci, cineva l-ar fi întrebat pe scriitorul și jurnalistul Cristian Tudor Popescu ce este o gaură neagră, acesta ar fi răspuns că este un model matematic, a cărui existență nu este confirmată în realitate.

Acesta a citat din Andrei Mihalkov-Koncealovski, regizorul Siberiadei, care a spus: „Cel talentat e cel care poate să nimerească o țintă foarte mică, mobilă, greu de atins. Geniul este cel care poate să nimerească o țintă pe care nu o vede decât el”.

„În istorie s-au întâmplat lucruri care reprezintă încununarea a tot ce înseamnă om și acel kilogram de materie cenușie”, a explicat jurnalistul la postul Digi24. Și a amintit despre momentul în care Nicolaus Copernic a afirmat pentru prima dată, fără să aibă la dispoziție mijloace care să ateste acest lucru, că nu Soarele se învârtește în jurul Pământului, ci Pământul se învârtește în jurul Soarelui.

Un eveniment asemănător, a continuat jurnalistul, a a avut loc la jumătatea secolului al 19-lea, când astronomii Urbain Le Verrier și John Couch Adams au descoperit existența planetei Neptun și i-au stabilit poziția. folosind exclusiv calcule matematice bazate pe neregularitățile din orbita planetei vecine, Uranus.

Mai târziu, Albert Einstein a imaginat niște ecuații tensoriale despre spațiu, timp și materie, care admiteau ca soluție existența unei astfel de găuri negre, a explicat jurnalistul amintind că în anul 1916 un alt om de știință. Karl Schwarzschild, a dus mai departe ecuațiile lui Einstein, reușind să calculeze chiar raza unei găurii negre, în funcție de cantitatea de materie care colapsează.

La mai bine de 100 de ani distanță, un ansamblu de opt sisteme de telescoape a reușit să obțină pentru prima dată imaginea unei găuri negre. „Acum avem confirmarea a ceea ce poate mintea omenească. Este cel mai frumos lucru care s-a întâmplat în aceste zile și cel despre care se vorbește cel mai puțin”, a spus jurnalistul.